[Foto’s] Man sterf toe motor deur Pta-huis ploegDie motor wat in die huis tot stilstand gekom het. Foto: Netcare 911 ŉ Bejaarde man is Dinsdagaand dood nadat die Mini Cooper waarin hy gery het, in ŉ huis in Pretoria ingeploeg het. Xander Loubser, woordvoerder van Best Care-ambulansdienste, het Woensdag aan Maroela Media gesê die ongeluk het omstreeks 23:00 in Suiderberg, in die weste van Pretoria, plaasgevind. “Die man het vermoedelik in ŉ westelike rigting in Irvinelaan gery, toe hy beheer oor die motor verloor en by die T-aansluiting van Dorpstraat deur ŉ erf se heining én ŉ huismuur gebars het,” het Loubser gesê. Die motor het in die huis se sitkamer tot stilstand gekom. “Die man het ernstige hoofbeserings opgedoen en is op die toneel dood verklaar,” het Loubser gesê. Paramedici van Netcare 911 was ook op die toneel. Niemand in die huis het seergekry nie. Die omstandighede rondom die ongeluk word ondersoek. Die man se identiteit is nog nie bekend nie.